2 Mo dikaing tse di umakilweng fa godimo, go ne go tshabiwa ka tsela ya mmatota. Gompieno, mo e batlileng e le mo dinageng tsotlhe tsa lefatshe, go potlakile gore Bakeresete ba boammaaruri ba tshabe ka tsela ya tshwantshetso. Johane Mokolobetsi o ne a dirisa lefoko “tshaba” ka tsela eo ya tshwantshetso. Bangwe ba batho ba ba neng ba tla mo go Johane e ne e le baeteledipele ba bodumedi ba Bajuda ba ba neng ba ipona e le basiami e bile ba sa bone go tlhokega gore ba ikwatlhaye. Ba ne ba nyatsa batho ba maemo a a kwa tlase ba ba neng ba kolobediwa go bontsha gore ba a ikwatlhaya. Johane ka bopelokgale o ne a senola baeteledipele bano ba baitimokanyi a re: “Lona bana ba dinoga tse di botlhole, ke mang yo o lo lomileng tsebe gore lo tshabe tšhakgalo e e tlang? Jalo he ungwang maungo a a tshwanelang boikwatlhao.”—Math. 3:7, 8.